Offentliggørelse af en ansøgning om registrering af en betegnelse i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2021/C 103/13)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1) senest tre måneder efter datoen for offentliggørelsen.

ENHEDSDOKUMENT

»ŐRSÉGI TÖKMAGOLAJ«

EU-nr.: PGI-HU-02482 — 12.9.2018

BOB ( ) BGB (X)

1. Betegnelse

»Őrségi tökmagolaj«

2. Medlemsstat eller tredjeland

Ungarn

3. Beskrivelse af landbrugsproduktet eller fødevaren

3.1. Produkttype

Kategori 1.5: Fedtstoffer (smør, margarine, olier m.m.)

3.2. Beskrivelse af produktet med betegnelsen i punkt 1

»Őrségi tökmagolaj« er en uraffineret vegetabilsk olie, der presses af de ristede græskarkerner (Cucurbita pepo L.), som dyrkes specifikt med henblik på oliepresning.

Ren græskarkerneolie, der kun er presset af græskarkerner, er fri for andre stoffer. Det er en viskøs væske med megen karakter, der er fri for fremmede lugte og smage. Olien har en fyldig, fløjlsagtig, krydret smag, der minder om smagen af valnød. Farven er meget mørkegrøn.

En stor del af fedtindholdet består af flerumættede fedtsyrer.

Fysiske og kemiske egenskaber:

indhold af flerumættede fedtsyrer: mindst 55 %

sæbeindhold: højst 0,005 % (m/m)

syretal: højst 4,0 mg KOH/g madolie

peroxidtal: højst 10,0 meq O2/kg madolie.

3.3. Foder (kun for animalske produkter) og råvarer (kun for forarbejdede produkter)

—

3.4. Specifikke etaper af produktionen, som skal finde sted i det afgrænsede geografiske område

Opbevaring og bearbejdning af grundingrediensen

Formaling

Æltning

Ristning

Presning

Hvile og sedimentering.

3.5. Særlige regler for udskæring, rivning eller emballering osv. af det produkt, som den registrerede betegnelse henviser til

—

3.6. Særlige regler for mærkning af det produkt, som betegnelsen henviser til

—

4. Kort angivelse af det geografiske områdes afgrænsning

»Őrségi tökmagolaj« fremstilles inden for følgende kommuners administrative grænser:

Bajánsenye, Csákánydoroszló, Csörötnek, Döbörhegy, Felsőjánosfa, Felsőmarác, Halogy, Hegyhátszentjakab, Hegyhátszentmárton, Ispánk, Ivánc, Kercaszomor, Kerkáskápolna, Kisrákos, Kondorfa, Körmend, Magyarszombatfa, Molnaszecsőd, Nádasd, Nagymizdó, Nagyrákos, Őrimagyarósd, Őriszentpéter, Pankasz, Rábagyarmat, Rádócköldek, Szaknyér, Szalafő, Szarvaskend, Szatta, Szentgotthárd, Szőce, Velemér og Viszák.

5. Tilknytning til det geografiske område

»Őrségi tökmagolajs« tilknytning til det geografiske område er baseret på produktets omdømme og andre egenskaber.

Der er blevet dyrket olieholdige græskar og presset græskarkerneolie af kernerne herfra i de historiske landsbyer i Őrség i næsten hundrede år nu. Anvendelsen og indtagelsen af græskarkerneolie er en del af hverdagen:

»De kan godt lige at suge olien op med brød, så snart den koger over ilden. Ellers anvendes den, som allerede nævnt, også i salater og sammen kål, kartofler, peberfrugter, rødløg og agurker. Den anvendes endda til at bage boller. Bortset fra solsikkeolie, som ses meget sjældent, findes der i køkkenerne i Őrség kun få andre madlavningsolier ...« (Kardos, László: Az őrség népi táplálkozása. Budapest, 1943, s. 90-91).

Den traditionelle måde at fremstille »Őrségi tökmagolaj« på er blevet bevaret frem til den dag i dag. Olieholdige græskar udgjorde en central del af familielandbrugene og var at finde i næsten alle køkkenhaver. Ifølge etnografiske data var oliepresning i hjemmet almindelig praksis i Őrség i begyndelsen af 1900-tallet.

I 1980'erne blev oliepresning i mindre omfang mere og mere udbredt. Følgende blev bragt i bladet Szabad Földs udgave af 10. marts 1984: »Produktionen af græskarkerneolie — en traditionel beskæftigelse i senvinteren — er allerede godt i gang i landsbyerne i Őrség. Efterspørgslen på den appetitvækkende olie — som også kan anvendes som et middel til at fremme fordøjelsen — er steget så meget i de seneste år, at de oliepresningsfabrikker (kaldet oliemøller), der lukkede for blot 10-15 år siden, igen er i drift i landsbyerne. Tidligere producerede familierne kun olie nok til at dække eget behov. I dag sælges en stadig større del af olien. Den købes af den handelskooperativet TSZKER, hovedsagelig med henblik på eksport.« Dette bekræftes af en studie foretaget af Attila Selmeczi Kovács i 1992: »Fra slutningen af sidste århundrede dukkede små produktionssteder, hvor man fremstillede græskarkerneolie, op over hele det vestlige Transdanubien, men i stedet for de traditionelle presseredskaber, brugte man forskellige kværn i hjemmet, som var langt mere effektive. Det knuste eller formalede kernemel æltes, så det kan tåle at blive opvarmet. I de vestlige transdanubianske områder af Őrség og Hetes, hvor produktionen af græskarkerneolie den dag i dag stadig er en håndværksindustri, fremstilles 6 kg græskarkernemel ved at tilsætte 1 liter kogende vand under konstant æltning. Der dannes en blød, grødagtig masse, som opdeles i portioner, hvis størrelse afhænger af oliepressens kapacitet, og portionerne ristes en ad gangen. Massen omrøres konstant under ristningen, indtil den når et optimalt niveau, hvilket bestemmes ud fra erfaring.« (Selmeczi Kovács, Attila: Az olajsütés. A nyersanyag és a technológia kapcsolata. I: Néprajzi értesítő, bind 74, 1992, s. 75-89).

»Őrségi tökmagolajs« omdømme er baseret på produktets fremragende organoleptiske egenskaber, som skyldes den særlige traditionelle fremstillingsteknik. De vigtigste faktorer er mange års erfaring, ekspertise, og at det rette udstyr og de rette pander anvendes til at opnå en virkelig velsmagende og særdeles god olie af kerner af høj kvalitet. Takket være den teknik, der benyttes til fremstilling af græskarkerneolie i Őrségområdet, har »Őrségi tökmagolaj« en mere intens og mere aromatisk smag end gængs græskarkerneolie, som fremstilles ved koldpresning. Græskarkernerne ristes ved en lavere temperatur, men opvarmes i længere tid, hvilket giver »Őrségi tökmagolaj« en karakteristisk fløjlsagtig, krydret smag, der minder om valnød.

Af disse grunde er »Őrségi tökmagolaj« af særlig betydning inden for gastronomien. I 2016 tildelte en faglig jury den nationale pris »Magyarország tortája« (pris for bedste ungarske kage) til »Őrség Zöld Aranya«, en kage fremstillet af dej, der indeholder »Őrségi tökmagolaj«, og med en topping af spejlblank gele, der også er fremstillet af »Őrségi tökmagolaj«. Siden da har »Őrség Zöld Aranya« vist sig at være yderst populær blandt forbrugerne og er et fast produkt i de bedste ungarske konditorier.

»Őrségi tökmagolaj« bliver stadig mere populær blandt både forbrugere og turister. I 2011 blev den traditionelle fremstillingsmetode for »Őrségi tökmagolaj« præsenteret i en særlig udgave af det ungarske offentlige TV-program Gasztroangyal af en times varighed.

»Őrségi tökmagolaj« har også et godt omdømme i udlandet: produktet vandt en sølvmedalje ved den anden internationale græskarkerneolieudstilling, som blev afholdt i 2019. Det er blevet et anerkendt varemærke i de seneste årtier.

Henvisning til offentliggørelsen af varespecifikationen

(Artikel 6, stk. 1, andet afsnit, i nærværende forordning)

https://gi.kormany.hu/foldrajzi-arujelzok

(1) EUT L 343 af 14.12.2012, s. 1.